
ACORD 36/2008, DE 18 DE MARÇ DE 2008 DEL PLE DEL CONSELL DE 

L´AUDIOVISUAL DE CATALUNYA

Expedient 19/2007-S

Resolució imposició sanció

I. Antecedents

1. L’Àrea de continguts del Consell de l’Audiovisual de Catalunya va analitzar la retransmissió, el 3 de novembre de 2007, del partit de futbol entre el Sevilla FC i el Reial Madrid CF per TELEVISIÓ DE CATALUNYA, SA. L’informe determinava que a l’esmentada retransmissió s’havia inserit, a les 23:52 hores, una pantalla dividida amb publicitat de BBVA.

Concretament, l’informe especificava el següent: «La pantalla dividida consisteix en la divisió de la pantalla en dues parts on s’emet simultàniament la retransmissió del partit sense so en una, i l’espot del BBVA en l’altra. La pantalla dividida s’insereix en un moment en què el joc està parat però mentre dura la forma publicitària, el joc es reprèn (6 segons de joc parat i 4 segons de joc en moviment)».

La possible incidència detectada té a veure amb el fet que en les retransmissions de partits amb descansos fixes només es pot emetre publicitat en totes les seves formes (exceptuant les transparències i la publicitat virtual) durant aquests descansos. Així doncs, la inclusió de les pantalles dividides durant un partit de futbol no està permesa.

2. A la vista d’aquest informe, el Ple del Consell, mitjançant l’Acord 288/2007, de 27 de novembre, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, va decidir obrir un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA. com a part interessada, per tal que en el termini màxim de cinc dies a comptar des del dia següent a la recepció de la notificació d’aquest Acord, formulés les manifestacions que considerés oportunes.
3. El 13 de desembre de 2007 va tenir entrada en aquest Consell (registre d’entrada 0003E/1949/2007) un escrit que signava el senyor Carles Viñas i Llebot, com a Director dels Serveis Jurídics, actuant en nom i representació de TELEVISIÓ DE CATALUNYA, SA., en el qual s’al·lega que «Televisió de Catalunya, SA ha emès la referida pantalla dividida a l’empara de l’article 104 de la Llei 22/2005, de 29 de desembre, de la comunicació audiovisual de Catalunya, que regula específicament la pantalla dividida i no prohibeix la seva emissió en partits de futbol, ni especifica en quin tipus de programes o continguts està permesa o prohibida la seva inserció».

Així mateix al·lega que «ni l’article 104 ni l’article 98, ni cap altre de l’esmentada llei preveuen ni prohibeixen com a conducta tipificada susceptible d’infracció l’emissió de pantalla dividida en un partit de futbol i en virtut d’aquesta argumentació afirma que no es podria considerar una infracció». 

Finalment, acaba sol·licitant l’arxiu de l’expedient sancionador i recordant el mandat de l’article 104.3 de la citada llei en el sentit d’haver de regular mitjançant instrucció les obligacions específiques dels prestadors de serveis de comunicació audiovisual en relació a la pantalla dividida.

4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 292/2007, de 19 de desembre, va decidir desestimar les al·legacions presentades i incoar un procediment sancionador a TELEVISIÓ DE CATALUNYA, SA. per la utilització de la pantalla dividida, amb publicitat de BBVA, durant la retransmissió per TELEVISIÓ DE CATALUNYA, SA., el 3 de novembre de 2007, del partit de futbol entre el Sevilla FC i el Reial Madrid CF, sense respectar les obligacions establertes a la lletra b) de l’apartat 3 de l’article 98 de la Llei 22/2005, de 29 de desembre, de la comunicació audiovisual de Catalunya (en endavant LCA), fet susceptible de constituir una infracció greu tipificada a la lletra e de l’article 133 de l’esmentada Llei.
5. Una vegada notificat l’Acord d’incoació a l’interessat, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

6. El 4 de febrer de 2008, i dins del termini atorgat, va tenir entrada en aquest Consell (Registre d’entrada 209/2008) un escrit signat pel senyor Carles Viñas i Llebot, Cap dels Serveis Jurídics i actuant en nom i representació de TELEVISIÓ DE CATALUNYA, SA., en què a l’al·legació primera manifestava «la nostra disconformitat amb el plec de càrrecs». A l’al·legació segona manifesta, entre d’altres, que «l’article 98.3.b) en cap cas diu que en les retransmissions de partit amb descansos fixes només es pot emetre publicitat durant els descansos, ni prohibeix les pantalles dividides durant un partit de futbol. El Plec de càrrecs arriba a una conclusió errònia i contraria a la finalitat i esperit dels articles 98, 104 (pantalla dividida) i 106 (patrocini virtual) de la LCA». Considera que «l’apartat 2 de l’article 98 es refereix exclusivament a les interrupcions publicitàries i no pas al principi general d’inserció de publicitat entre programes» i que «el que no està permès es interrompre l’emissió del partit de futbol per fer una pausa publicitària». Finalment, a l’al·legació tercera manifesta que «la pantalla dividida té una regulació pròpia i específica a l’article 104 que no fa cap remissió específica a l’article 98», que «hauria d’haver estat objecte de regulació pel CAC mitjançant Instrucció», que «davant d’inexistència de regulació de les obligacions, amb la corresponent inseguretat jurídica que això provoca i atenent a la correcta interpretació dels articles 98.3.b) i 104 LCA, TVC considera lícita la pantalla dividida en un partit de futbol, sense que hagi infringit cap obligació de l’article 98.3.b)» i aquesta licitud  la «ratifica el propi article 106 LCA que regula el patrocini virtual».

7. El 15 de febrer de 2008 la instructora de l’expedient, desprès d’analitzar, valorar i desestimar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 18 de febrer, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

8. El 29 de febrer de 2008, i dins del termini atorgat, ha tingut entrada en aquest Consell un escrit signat pel senyor Carles Viñas i Llebot, Cap dels Serveis Jurídics, actuant en nom i representació de TELEVISIÓ DE CATALUNYA, SA., en què manifesta d’una banda, la seva disconformitat amb la proposta de resolució i les valoracions que fa, i considera  “que els fonaments de dret de la proposta no desvirtuen les al.legacions i arguments que aquesta part  ha formulat mitjançant el diversos escrits d´al.legacions, els quals reiterem i donem per reproduïts”. D´alltra banda, neguen el possible abús de dret a que es refereix la proposta i manifesten que “TVC no ha utilitzat l´apartat 3 de l´article 104 com a norma de cobertura  per eludir una altra norma (lletra b de l´apartat 3 de l´article 98) insistint en el fet que «TVC ha exercit, conforme a les exigències de la bona fe, el dret a usar la pantalla dividida que reconeix de forma expressa l´apartat 2 de l´article 104, i ho ha fet respectant les condicions que determina dit precepte».

II. Fonaments de dret

1. Anàlisi de les al.legacions

D´una banda, l´interessat es limita a reiterar i donar per reproduïdes les al.legacions que es van presentar el 13 de desembre de 2007 i el 4 de febrer de 2008, no cal entrar de nou a valorar-les, atès que ja van ser objecte de l´oportuna valoració i posterior desestimació a l´Acord 292/2007 de 19 de desembre, d´inici de l´expedient sancionador i a la proposta de resolució de 15 de febrer de 2008, valoracions que es tenen per reproduïdes en aquest Acord. 

Per altra banda, i en relació a l’al·legació sobre el possible abús, es tenen per fetes les manifestacions sobre el reconeixement per part de TELEVISIÓ DE CATALUNYA, SA. de les exigències legalment reconegudes a l’apartat 2 de l’article 104 LCA, que pel que fa a l’ús de la pantalla dividida, obliga a respectar la integritats dels continguts audiovisuals i les regles contingudes en la Llei esmentada.

2. Tipificació dels fets

La inserció de la pantalla dividida amb publicitat de BBVA, durant la retransmissió del partit de futbol entre el Sevilla FC i el Reial Madrid CF el 3 de novembre de 2007 per TELEVISIÓ DE CATALUNYA, SA., vulnera allò que preveu la lletra b) de l’apartat 3 de l’article 98 de la LCA, que disposa: «En les emissions o programes esportius o d’esdeveniments o espectacles d’estructura similar en què hi hagi intervals de temps entre cadascuna de les parts que els componen, només es poden inserir publicitat i anuncis de televenda durant aquests intervals. A aquest efecte, l’interval ha de tenir caràcter natural, no accidental i vinculat directament amb l’estructura de l’esdeveniment o espectacle».

3. Qualificació de la infracció

 Aquest fet constitueix una infracció prevista a la lletra e de l’article 133 LCA, que considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual. Pel que fa a les obligacions en relació amb l’utilització de la pantalla dividida, l’article 104 LCA disposa «L’ús de la pantalla dividida per difondre continguts publicitaris ha de respectar la integritat dels continguts audiovisuals, i les regles generals contingudes en aquesta llei, en especial pel que fa a la publicitat il·lícita o prohibida». I una d’aquestes regles és la regulada a l’apartat 3 de l’article 98 de la LCA, anteriorment esmentat.
4. Sanció aplicable

La infracció descrita, d’acord amb el que disposa l’article 136 LCA s’ha de sancionar amb una multa de DOTZE MIL UN EUROS (12.001 euros), quantia mínima establerta al dit article, fixada tenint les compte les circumstàncies de l´article 137 LCA. D’ una banda, la repercussió social derivada de l’audiència pròpia de l’hora d’emissió del partit de futbol així com de l’interès que podia suscitar entre els telespectadors que jugués un equip com el Reial Madrid. D’altra banda es pot apreciar intencionalitat, atès el tipus d’actuació realitzada (activitat publicitària) i la manca de reincidència i de reiteració en els fets.

5. Autoritat competent per imposar la sanció

El Consell de l’Audiovisual de Catalunya és l´òrgan competent per imposar la sanció de conformitat  amb el que estableix la lletra g de l´article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya aprovat per l’Acord 3/2001, 28 de febrer, el Ple del Consell ha adoptat els següents:

ACORDS

1. Desestimar les al·legacions presentades pel senyor Carles Vinyes, com a Cap dels Serveis Jurídics, actuant en nom i representació de TELEVISIÓ DE CATALUNYA, SA.

2. Declarar al prestador de serveis de televisió TELEVISIÓ DE CATALUNYA, SA responsable de la comissió d’una infracció greu tipificada a la lletra e de l’article 133 LCA, per l’incompliment de les obligacions previstes a l’article 98.3 LCA, arran de la inserció de la pantalla dividida amb publicitat de BBVA, durant la retransmissió per TELEVISIÓ DE CATALUNYA, SA del partit de futbol entre el Sevilla FC i el Reial Madrid CF, el 3 de novembre de 2007.

3. Imposar al prestador de serveis de televisió TELEVISIÓ DE CATALUNYA, SA., una multa de DOTZE MIL UN EUROS (12.001 euros).

4. Notificar aquest Acord a TELEVISIÓ DE CATALUNYA, SA.
Barcelona, 18 de març de 2008

Josep M. Carbonell i Abelló


Dolors Comas d’Argemir i Cendra

President

